นับถอยหลังวัคซีน “ซิโนแวค” 2 แสนโดส ถึงไทยพรุ่งนี้ “กรมศุลฯ” ลงพท.เตรียมพร้อมรับมอบ
กรมศุลกากร ลงพื้นที่สนามบินสุวรรณภูมิ เตรียมความพร้อมรับวัคซีนโควิด-19 จาก "ซิโนแวค" เข้าประเทศไทย ล็อตแรก 200,000 โดส 10 โมงเช้า พรุ่งนี้ (24 ก.พ.64)
กรมศุลกากร ลงพื้นที่สนามบินสุวรรณภูมิ เตรียมความพร้อมรับวัคซีนโควิด-19 จาก "ซิโนแวค" เข้าประเทศไทย ล็อตแรก 200,000 โดส 10 โมงเช้า พรุ่งนี้ (24 ก.พ.64)
23 ก.พ. 2564

ผู้สื่อข่าวรายงานว่า หลังจากที่นายอนุทิน ชาญวีรกูล รองนายกรัฐมนตรี และรมว.สาธารณสุข ยืนยันว่าวัคซีนป้องกันไวรัสโคโรนา 2019 (โควิด-19) ล็อตแรก จำนวน 200,000 โดส จากบริษัท ซิโนแวค ไบโอเทค จำกัด (SINOVAC BIOTECH CO., LTD.) จะมาถึงประเทศไทยในวันพุธที่ 24 ก.พ.64 นั้น
วานนี้ (22 ก.พ.64) นายพชร อนันตศิลป์ อธิบดีกรมศุลกากรและคณะผู้บริหารกรมศุลกากร ได้ลงลงพื้นที่สนามบินสุวรรณภูมิ เพื่อเตรียมความพร้อมรับมอบ ตามที่กระทรวงสาธารณสุข (สธ.) กำหนดขนส่งและรับมอบ ในวันพรุ่งนี้ เวลาประมาณ 10.00 น. จากบริษัท ซิโนแวค ไบโอเทค จำกัด (SINOVAC BIOTECH CO., LTD.) ด้วยสายการบินไทย เที่ยวบินที่ ทีจี 675 (เส้นทางปักกิ่ง-กรุงเทพฯ)
โดยหลังจากที่เครื่องบินลงจอดที่สนามบินสุวรรณภูมิ จะทำการลำเลียงขึ้นรถยนต์ออกจากเขตปลอดอากรท่าอากาศยานสุวรรณภูมิ ซึ่งกรมศุลกากรจะดำเนินการอำนวยความสะดวกในการผ่านพิธีการศุลกากรในทุกขั้นตอนอย่างรวดเร็ว เพื่อรักษามาตรฐานของอุณหภูมิไม่ให้มีผลกระทบกับวัคซีนดังกล่าว จนเสร็จสิ้นขั้นตอนทั้งหมด